Blues klop Highlanders in doodsnikkeRieko Ioane het twee drieë vir die Blues gedruk. Foto: Facebook. Kom ons wees eerlik met mekaar: Rieko Ioane is Nieu-Seeland se rugbybloubloed. Die 22-jarige All Black-senter het Vrydagoggend twee drieë vir die Blues in hul spogsege van 33-26 teen die Highlanders op Eden Park in Auckland gedruk en op een of ander manier kry hy dit áltyd reg om die eerste verdediger te klop. Maar as Ioane vir die individuele briljantheid verantwoordelik was, dan het die hele Blues-span saam gewerk om dié wa deur die drif te trek. Dit was die eerste keer sedert 2016 dat die Auckland-span teen Nieu-Seelandse teenstanders kon wen. Hulle was boonop sonder hul ander All Black-senter, Sonny Bill Williams, wat verkies het om die families van die onlangse terreuraanval in Christchurch by te staan. Vanoggend het ’n paar foute op die aanval gesorg dat die rustydtelling tot 15-13 (in die Blues se guns) beperk was. Soos altyd skakel Nieu-Seelandse spanne egter oor na ’n hoër rat in die laaste kwartier van enige wedstryd en die Aucklanders het die wedstryd in die 74ste minuut gewen, toe Patrick Tuipuloto ná 19 fases oorgebars het. Die Blues is vierde op die Nieu-Seelandse punteleer met tien punte, terwyl die Highlanders in die derde plek is met hul 13 punte. Blues: Drieë: Rieko Ioane (2), Melani Nanai, Patrick Tuipuloto. Doelskoppe: Harry Plummer, Otere Black. Strafskoppe: Harry Plummer (2), Otere Black. Highlanders: Drieë: Luke Whitelock, Tevita Li. Doelskoppe: Marty Banks (2). Strafskoppe: Banks (4)